b"\n_START_ARTICLE_\nAq\xc3\xbceducte rom\xc3\xa0 de Can Cua\n_START_SECTION_\nDescripci\xc3\xb3\n_START_PARAGRAPH_\nActualment es conserven quatre arcades. La canalitzaci\xc3\xb3 es desenvolupava a la riba esquerra de la riera, que aniria coberta, desfent-se en tres aq\xc3\xbceductes: el de la Font del Ferro, d'uns 3,12 m.; el de Can Cua, amb una longitud de 29,30 m. i set arcades, i el de Can Palau. En total, devia tenir una longitud de 3,5 Km., desapareixen en dos trams subterranis, i arribaria fins a Can Roig on havia el lacus. El material utilitzat als murs i les arcades \xc3\xa9s pedra lligada amb morter molt fort, del mateix terreny; a les voltes s'utilitzava pedra plana col\xc2\xb7locada radialment. El tancament dels arcs era amb trossos pissarrosos. Els angles del canal eren refor\xc3\xa7ats amb Opus Signinum i aplanat amb cal\xc3\xa7. El lacus devia tenir aproximadament 13 metres de costat; la seva al\xc3\xa7ada es desconeix.\n_START_SECTION_\nHist\xc3\xb2ria\n_START_PARAGRAPH_\nUna de les aportacions m\xc3\xa9s interessants que la civilitzaci\xc3\xb3 romana f\xc3\xa9u en les seves col\xc3\xb2nies foren, sense cap mena de dubte, les obres p\xc3\xbabliques. Entre aquestes, les destinades a l'obtenci\xc3\xb3 i al subministrament d'aigua potable als nuclis de poblacions que establien, tenen una rellev\xc3\xa0ncia especial_NEWLINE_L'aq\xc3\xbceducte de Pineda de Mar \xc3\xa9s una d'aquestes obres, la grandiositat de les quals sovint no estava en conson\xc3\xa0ncia amb la quantitat d'aigua que podien conduir. Tanmateix, aquest tipus de construccions ens apropa m\xc3\xa9s al coneixement de la capacitat constructiva del m\xc3\xb3n rom\xc3\xa0 que altres elements destinats a la mateixa fi, com per exemple, les s\xc3\xa9quies, que per la pres\xc3\xa8ncia musulmana al nostre pa\xc3\xads, sovint no han estat adjudicades als seus veritables autors, romans en molts casos._NEWLINE_L'aq\xc3\xbceducte rom\xc3\xa0 de Pineda de Mar es troba a la vessant occidental del tur\xc3\xb3 de la Gu\xc3\xa0rdia, sobre la riera de Pineda i prop de Can Cua. La seva construcci\xc3\xb3 data aproximadament del s. III d.C._NEWLINE_Sembla que s'originava m\xc3\xa9s amunt de Can Bofill i que el seu curs tenia tres km. i mig amb un desnivell de 40 m. salvant en tot el recorregut quatre torrenteres mitjan\xc3\xa7ant arcades. Prove\xc3\xafa d'aigua una vil.la romana que ha estat descoberta a Can Roig on hi havia una bassa per a regar._NEWLINE_Actualment de l'aq\xc3\xbceducte es conserven tan sols quatre arcs i el comen\xc3\xa7ament d'un altre, que en total miden 29,30 m. de llargada. Les arcades s\xc3\xb3n de mig punt sobre pilars de secci\xc3\xb3 rectangular, lleugerament trapezo\xc3\xafdal. L'aparell constructiu \xc3\xa9s de pedra de color groguenc,rogenc i negre de diferents mides, tallades a cops de martell. Al sector inferior dels pilars,la pedra \xc3\xa9s m\xc3\xa9s gran i m\xc3\xa9s regular. A les arcades, en lloc de dovelles hi ha estrets trossos de pissarra que no mantenen la forma radial respecte el centre de l'arcada._NEWLINE_Les restes de l'aq\xc3\xbceducte rom\xc3\xa0 de Pineda de Mar, en estat de ru\xc3\xafna pregona, necessiten una consolidaci\xc3\xb3 urgent que n'impedeixi l'enderroc definitiu._NEWLINE_La construcci\xc3\xb3 de l'aq\xc3\xbceducte s'explica perqu\xc3\xa8 on hi ha ara Can Roig, hi havia una vil\xc2\xb7la romana on es trobava el lacus o safareig, desaparegut a causa d'uns replantejaments de conreu. La vil\xc2\xb7la fou enderrocada per un incendi durant la invasi\xc3\xb3 dels b\xc3\xa0rbars. L'aq\xc3\xbceducte es troba en terres de conreu, propietat del senyor Ballester, ve\xc3\xad de Pineda."